***A RENDELET-TERVEZET ÁLTALÁNOS INDOKOLÁSA***

A koronavírus-járvány miatt elrendelt veszélyhelyzet és az azzal járó népegészségügyi intézkedések és korlátozások kedvezőtlen hatással vannak a gazdasági életre Magyarországon és Kecskeméten is. Valamennyi szektorban jellemző a gyors és mély gazdasági krízis, amelynek következtében a munkáltatók többek között úgy igyekeznek csökkenteni a veszteségüket és kiadásaikat, hogy bizonyos számú dolgozó foglalkoztatási jogviszonyát megszüntetik. A Bács-Kiskun Megyei Kormányhivatal Kecskeméti Járási Hivatal Foglalkoztatási Osztálya által megadott adatok szerint a Kormány által kihirdetett veszélyhelyzet kezdete, tehát 2020. március 11-e és 2020. április 21-e között 980 fő adta be álláskeresési járadék iránti igényét az állami foglalkoztatási szervhez.

Az Sztr. módosításának két fő iránya van: egy gyors segítséget nyújtó települési támogatási forma bevezetése határozott időre, a veszélyhelyzet kezdete óta a munkájukat vesztett polgárok részére, illetve a jelenleg is hatályos rendkívüli és rendszeres települési támogatások jogosultsági feltételeinek kiterjesztése.

**1.**

**Új települési támogatási forma bevezetése határozott időre, a veszélyhelyzet kezdete óta**

**a munkájukat elvesztett polgárok részére**

A fentiek alapján javasoljuk egy, a munkahelyek elvesztésével járó jövedelemkiesést bizonyos mértékig kompenzáló olyan rendkívüli települési támogatási forma bevezetését, amelyben azok a személyek részesülhetnek, akik munkahelyüket 2020. március 11. és 2020. szeptember 30. napja között veszítették el, függetlenül attól, hogy álláskeresési járadékra jogosultak-e vagy sem. Mivel szociális támogatásról van szó, a rendelet-tervezetben jogosultsági feltételként jövedelmi korlátot is kellett meghatározni, amely viszont az Sztr.-ben rögzített más támogatásokhoz képest jóval magasabb összegben került meghatározásra. A támogatás jövedelmi feltétele, hogy a kérelmező családjában az egy főre jutó jövedelem nem haladhatja meg a kötelező legkisebb munkabér személyi jövedelemadóval, munkavállalói, egészségbiztosítási és nyugdíjjárulékkal csökkentett összegét, azaz a 107.065 Ft-ot. Természetesen, ha a támogatás időtartama alatt a kérelmező jövedelmi feltételei javulnak és a család egy főre jutó jövedelme az előírt értékhatárt átlépi, a többi támogatási formához hasonlóan a jogosultat bejelentési kötelezettség terheli.

A támogatás a kérelem benyújtásának hónapjától kezdve 3 hónap időtartamra kerül megállapításra, összege havonta 20.000 Ft/fő, így, ha a kérelmező jövedelmi viszonyai időközben nem javulnak, összesen 60.000 Ft támogatásban részesülhet a munkahely elvesztését követően. A támogatás iránti kérelemhez csatolni kell a foglalkoztatási jogviszony megszűnését igazoló hivatalos iratot, valamint az állami foglalkoztatási szerv igazolását arról, hogy a kérelmezőt álláskeresőként nyilvántartásba vette, illetve csatolni kell a családban élők jövedelmét igazoló iratokat is.

A támogatás nem kerül automatikusan megszüntetésre, ha a kérelmező a támogatás időtartama alatt új munkaviszonyt létesített, erre csak abban az esetben kerül sor, ha az új munkaadónál olyan jövedelmet szerez, amely alapján a családban élők egy főre jutó jövedelme a jövedelmi értékhatárt meghaladja. Ekkor az igénylőnek a fentiekben is említett bejelentési kötelezettségét kell teljesítenie.

A kérelem benyújtására 2020. október 31-ig lesz lehetősége a kérelmezőknek, mivel az e támogatási formára irányuló rendelkezések 2020. november 1. napján hatályukat vesztik. E rendelkezés szerint tehát lesz lehetőségük azoknak is benyújtaniuk a kérelmet, akiknek szeptember 30. napjához közeli időpontban szünteti meg munkáltatója a foglalkoztatási jogviszonyát.

**2.**

**Jelenleg is hatályos rendkívüli és rendszeres települési támogatási formák**

**jogosultsági feltételeinek kiterjesztése**

A veszélyhelyzet miatt gyors és mély gazdasági, társadalmi krízis nagy valószínűséggel a következő évekre is kedvezőtlen hatással bír majd, ezért hosszabb távon javasoljuk a jelenleg is hatályos rendkívüli és rendszeres települési támogatási formák jogosultsági feltételeinek kiterjesztését, bővítését. Az utóbbi 5 év tekintetében a gazdasági eredményeknek is köszönhetően látványosan csökkent a segélyezettek és segélyek száma Kecskeméten, és ez az időszak lehetőséget biztosított arra, hogy az önkormányzat a modern társadalom- és gazdaságpolitikai elveknek megfelelően ne a gazdasági fellendülés időszakában nyúljon bele drasztikusan a helyi szociális ellátórendszerbe, hanem akkor, amikor arra valójában szükség van. Ez az időszak most elkövetkezett, így a meglévő támogatási formák tekintetében indokolt a következő jogosultsági feltételek bevezetése.

**Egyes rendszeres települési támogatások**

**egy főre jutó havi jövedelem értékhatárainak változásai**

adatok Ft-ban

|  |  |  |  |  |
| --- | --- | --- | --- | --- |
|  | **családban élő** | | **egyedülélő** | |
| **jelenleg** | **módosítás után** | **jelenleg** | **módosítás után** |
| Lakhatási kiadásokhoz nyújtott támogatás | 57.000 | 62.700 | 71.250 | 79.800 |
| 18. életévét betöltött tartósan beteg hozzátartozó ápolására nyújtott támogatás | 28.500 | 37.050 | 42.750 | 42.750 |
| Havi rendszeres gyógyszerkiadáshoz nyújtott támogatás | 42.750 | 48.450 | 57.000 | 65.550 |

**A rendkívüli települési támogatások**

**egy főre jutó havi jövedelem értékhatárainak változásai**

adatok Ft-ban

|  |  |  |  |  |
| --- | --- | --- | --- | --- |
|  | **családban élő** | | **egyedülélő, vagy**  **gyermekét egyedül nevelő** | |
| **jelenleg** | **módosítás után** | **jelenleg** | **módosítás után** |
| Elemi kár, hármasikrek születése, temetés költségei | 28.500 | 57.000 | 37.050 | 71.250 |
| Nyugdíjas háztartás, hajléktalanság,  BV-ből szabadulás, kórházi kezelés,  eseti gyógyszerköltség,  eü. szolgáltatás,  egyedi fűtési támogatás, gyermekszületés, várandós anya krízishelyzete,  gyermek családba való visszakerülése, iskoláztatás,  óvodáztatás | 28.500 | 34.200 | 37.050 | 42.750 |

A gyermek iskoláztatására vagy óvodai nevelési év megkezdésére irányuló jelenleg adható legmagasabb támogatás összege 6500 Ft, a módosítást követően ez a legkisebb összegű adható támogatás lesz, tehát az iskoláztatásra ezt vagy ennél magasabb összeget lehet majd megállapítani.

***A RENDELET-TERVEZET RÉSZLETES INDOKOLÁSA***

Az 1-3. §-hoz

E szakaszok rendelkeznek az Sztr.-ben meghatározott rendszeres jellegű települési támogatások jövedelmi jogosultsági feltételeinek módosításáról.

A 4. §-hoz

Ez a szakasz rendelkezik a munkahelyét 2020. március 11. és 2020. szeptember 30. napja között a koronavírus okozta járvánnyal összefüggésben elvesztő személy támogatásának lehetőségéről, illetve ezzel a szakasszal kerül módosításra, hogy a rendkívüli települési támogatás eseteiben milyen egy főre jutó jövedelmi értékhatár felett nem adható támogatás a kérelmező részére.

Az 5. §-hoz

Ez a szakasz rendelkezik a munkahelyét 2020. március 11. és 2020. szeptember 30. napja között a koronavírus okozta járvánnyal összefüggésben elvesztő személy támogatásának összegéről és időtartamáról, valamint e szakaszban kerül pontosításra a temettetési költségekhez adható rendkívüli települési támogatás összege.

A 6. §-hoz

Ebben a szakaszban kerül meghatározásra a munkahelyét 2020. március 11. és 2020. szeptember 30. napja között a koronavírus okozta járvánnyal összefüggésben elvesztő személy támogatási kérelméhez becsatolandó egyéb iratok köre.

A 7. §-hoz

A szakasz kiegészíti az Sztr. átmeneti rendelkezéseit azzal, hogy a munkahelyét a koronavírus okozta járvánnyal összefüggésben elvesztő személy által 2020. október 31-ig benyújtott kérelmeket a kérelem benyújtásának időpontjában hatályos rendelkezések szerint kell elbírálni.

A 8. §-hoz

Az Sztr. egyes rendelkezései tekintetében pontosításokat tartalmaz.

A 9. §-hoz

Hatályba lépésről szóló rendelkezéseket tartalmaz. A hatálybalépés időpontja 2020. május 1. napja.

A 10. §-hoz

A szakasz hatályon kívül helyező rendelkezéseket tartalmaz. A munkahelyét 2020. március 11. és 2020. szeptember 30. napja között a koronavírus okozta járvánnyal összefüggésben elvesztő személy támogatására irányuló rendelkezések – a támogatás határozott időtartama miatt – 2020. november 1-jén hatályukat vesztik.